Document ID: 32007D0060

ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Οκτωβρίου 2006
για την ίδρυση του Εκτελεστικού Οργανισμού του διευρωπαϊκού δικτύου μεταφορών κατ'εφαρμογή του κανονισμού (ΕΚ) αριθ. 58/2003 του Συμβουλίου
(2007/60/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002 περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (1), και ιδίως το άρθρο 3 παράγραφος 1,
Εκτιμώντας τα εξής:
(1)
Ο κανονισμός (ΕΚ) αριθ. 58/2003 παρέχει στην Επιτροπή την εξουσία να αποφασίζει την ίδρυση εκτελεστικών οργανισμών σύμφωνων με το γενικό καταστατικό που θεσπίζεται με τον εν λόγω κανονισμό και να τους αναθέτει ορισμένα καθήκοντα σχετικά με τη διαχείριση ενός ή περισσοτέρων κοινοτικών προγραμμάτων ή δράσεων.
(2)
Η ίδρυση εκτελεστικού οργανισμού σκοπό έχει να παρέχει τη δυνατότητα στην Επιτροπή να εστιάζεται στις δραστηριότητες και στα καθήκοντα προτεραιότητας που δεν είναι δυνατόν να ανατεθούν σε εξωτερικούς φορείς, χωρίς να απολέσει την εποπτεία, τον έλεγχο και την τελική ευθύνη για τις δράσεις που διαχειρίζονται οι εκτελεστικοί οργανισμοί.
(3)
Η διαχείριση της κοινοτικής δράσης στον τομέα του διευρωπαϊκού δικτύου μεταφορών αποσκοπεί στην εκτέλεση έργων τα οποία δεν συνεπάγονται την έκδοση απόφασης πολιτικού χαρακτήρα, ενώ απαιτούν υψηλό επίπεδο τεχνικής και χρηματοοικονομικής εμπειρογνωμοσύνης σε όλη τη διάρκεια υλοποίησης του έργου.
(4)
Η μεταβίβαση σε εκτελεστικό οργανισμό καθηκόντων που συνδέονται με την εκτέλεση της εν λόγω κοινοτικής δράσης είναι δυνατή με σαφή διαχωρισμό μεταξύ, αφενός, του προγραμματισμού, του καθορισμού προτεραιοτήτων και της αξιολόγησης του προγράμματος υπό την αρμοδιότητα της Επιτροπής και, αφετέρου, της εκτέλεσης των έργων που θα ανατεθεί στον εκτελεστικό οργανισμό.
(5)
Από την ανάλυση κόστους/οφελών που πραγματοποιήθηκε για τον σκοπό αυτό προέκυψε ότι η ίδρυση εκτελεστικού οργανισμού θα καταστήσει δυνατή τη βελτίωση της αποτελεσματικότητας για την υλοποίηση του διευρωπαϊκού δικτύου μεταφορών με χαμηλότερο κόστος. Λαμβάνοντας υπόψη τα εγγενή χαρακτηριστικά του διευρωπαϊκού δικτύου μεταφορών, έμφαση πρέπει να δοθεί στην ανάθεση των καθηκόντων τεχνικού χαρακτήρα, ενώ ο κύριος στόχος θα πρέπει να είναι η ενίσχυση των δεσμών μεταξύ του διευρωπαϊκού δικτύου μεταφορών και των κοινοτήτων εμπειρογνωμόνων.
(6)
Ο οργανισμός πρέπει να συγκεντρώσει εμπειρογνωμοσύνη υψηλού επιπέδου για την εκπλήρωση των στόχων που ορίστηκαν από την Επιτροπή και υπό την επιτήρησή της. Η ίδρυση του οργανισμού πρέπει επίσης να καταστήσει δυνατή την βελτιστοποίηση της υλοποίησης του διευρωπαϊκού δικτύου μεταφορών, διευκολύνοντας την πρόσληψη προσωπικού εξειδικευμένου σε θέματα του διευρωπαϊκού δικτύου μεταφορών.
(7)
Η ίδρυση του οργανισμού πρέπει να βελτιώσει την ευελιξία για την υλοποίηση της κοινοτικής δράσης στον τομέα του διευρωπαϊκού δικτύου μεταφορών. Το ετήσιο πρόγραμμα εργασιών του οργανισμού πρέπει ιδίως να του παρέχει τη δυνατότητα να συμβάλει στην επίτευξη των ετήσιων προτεραιοτήτων για την υλοποίηση του διευρωπαϊκού δικτύου μεταφορών, που προγραμματίζει και αποφασίζει η Επιτροπή. Ο οργανισμός πρέπει επίσης να εξασφαλίζει τον καλύτερο συντονισμό της χρηματοδότησης με άλλα κοινοτικά μέσα χρηματοδότησης.
(8)
Διαχείριση βασιζόμενη στα αποτελέσματα του οργανισμού, με την εφαρμογή των απαραίτητων διαδικασιών και διαδοχικών σταδίων ελέγχου και συντονισμού πρέπει να καταστήσει δυνατή την απλούστευση των τρόπων υλοποίησης του διευρωπαϊκού δικτύου μεταφορών από τις υπηρεσίες της Επιτροπής. Οι υπηρεσίες της Επιτροπής θα μπορούσαν να αξιοποιήσουν τις τεχνικής φύσης εργασίες που θα επιτελεί ο οργανισμός καταστρώνοντας εκ παραλλήλου, με τον κατάλληλο τρόπο, καθήκοντα τα οποία προϋποθέτουν εκτίμηση σε πολιτικό επίπεδο.
(9)
Η συνεργασία του οργανισμού με τις υπηρεσίες της Επιτροπής και η εκπλήρωση των ειδικών καθηκόντων του πρέπει να καταστήσουν δυνατή τη βελτίωση της προβολής της κοινοτικής δράσης στον τομέα του διευρωπαϊκού δικτύου μεταφορών.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής των εκτελεστικών οργανισμών,
ΑΠΟΦΑΣΙΖΕΙ:
Άρθρο 1
Ίδρυση του οργανισμού
1. Ιδρύεται εκτελεστικός οργανισμός (εφεξής «ο οργανισμός») για τη διαχείριση της κοινοτικής δράσης στον τομέα του διευρωπαϊκού δικτύου μεταφορών, του οποίου το καταστατικό διέπεται από τον κανονισμό (ΕΚ) αριθ. 58/2003.
2. Η ονομασία του οργανισμού είναι «Εκτελεστικός Οργανισμός του διευρωπαϊκού δικτύου μεταφορών».
Άρθρο 2
Τόπος εγκατάστασης
Ο οργανισμός είναι εγκατεστημένος στις Βρυξέλλες.
Άρθρο 3
Διάρκεια
Ο οργανισμός ιδρύεται για περίοδο που αρχίζει την 1η Νοεμβρίου 2006 και λήγει την 31η Δεκεμβρίου 2008.
Άρθρο 4
Στόχοι και καθήκοντα
1. Ο οργανισμός είναι επιφορτισμένος, στο πλαίσιο της κοινοτικής δράσης στον τομέα του διευρωπαϊκού δικτύου μεταφορών, με την εκτέλεση των καθηκόντων που αφορούν τη χορήγηση κοινοτικής χρηματοδοτικής συνδρομής με βάση τον κανονισμό αριθ. 2236/95 του Συμβουλίου (2), εξαιρουμένων του προγραμματισμού, του καθορισμού προτεραιοτήτων, της αξιολόγησης του προγράμματος, της έγκρισης των αποφάσεων χρηματοδότησης και της νομικής παρακολούθησης. Συγκεκριμένα, ο οργανισμός είναι επιφορτισμένος με τα ακόλουθα καθήκοντα:
α)
τη διαχείριση των φάσεων της προετοιμασίας, της χρηματοδότησης και παρακολούθησης της χρηματοδοτικής συνδρομής που χορηγείται για έργα κοινού ενδιαφέροντος σύμφωνα με τον προϋπολογισμό του διευρωπαϊκού δικτύου μεταφορών, καθώς και διενέργεια των απαραίτητων ελέγχων για τον σκοπό αυτό, με την λήψη των σχετικών αποφάσεων σύμφωνα με τη μεταβίβαση εξουσιών από την Επιτροπή·
β)
τον συντονισμό με άλλα κοινοτικά μέσα για την εξασφάλιση του καλύτερου συντονισμού των παρεμβάσεων σε όλο το μήκος χάραξης των έργων προτεραιότητας τα οποία χρηματοδοτούνται επίσης από τα διαρθρωτικά ταμεία, από το Ταμείο Συνοχής καθώς και από την Ευρωπαϊκή Τράπεζα Επενδύσεων·
γ)
την παροχή τεχνικής υποστήριξης στους φορείς προώθησης των έργων επί θεμάτων χρηματοοικονομικής τεχνικής των έργων, και την ανάπτυξη κοινών μεθόδων αξιολόγησης·
δ)
την έκδοση των πράξεων εκτέλεσης του προϋπολογισμού κατά τα έσοδα και τις δαπάνες, καθώς και την εκτέλεση, βάσει των εξουσιών που του έχουν μεταβιβασθεί από την Επιτροπή, όλων των πράξεων που είναι αναγκαίες για τη διαχείριση των κοινοτικών δράσεων στον τομέα του διευρωπαϊκού δικτύου μεταφορών που προβλέπονται στον κανονισμό (ΕΚ) αριθ. 2236/95 του Συμβουλίου, ιδίως δε των πράξεων που συνδέονται με την ανάθεση των συμβάσεων και τις επιχορηγήσεις (3)·
ε)
τη συγκέντρωση, ανάλυση και διαβίβαση στην Επιτροπή όλων των πληροφοριών που είναι αναγκαίες για την υλοποίηση του διευρωπαϊκού δικτύου μεταφορών·
στ)
κάθε διοικητική και τεχνική υποστήριξη που ζητείται από την Επιτροπή.
2. Η άσκηση των καθηκόντων που προβλέπεται στην παράγραφο 1 στοιχείο β) δεν επηρεάζει την ευθύνη των αρχών διαχείρισης των επιχειρησιακών προγραμμάτων τα οποία συγχρηματοδοτούνται από τα διαρθρωτικά ταμεία ή το Ταμείο Συνοχής όσον αφορά την επιλογή ή την υλοποίηση έργων ενταγμένων στο διευρωπαϊκό δίκτυο μεταφορών, ούτε την ευθύνη χρηματοδότησης από τα κράτη μέλη στο πλαίσιο της επιμερισμένης διαχείρισης αυτών των προγραμμάτων.
3. Εκτός των καθηκόντων που προβλέπονται στην παράγραφο 1, είναι δυνατόν η Επιτροπή να επιφορτίσει τον οργανισμό, μετά από γνωμοδότηση της επιτροπής εκτελεστικών οργανισμών, με την εκτέλεση καθηκόντων της ιδίας φύσεως στο πλαίσιο άλλων κοινοτικών προγραμμάτων ή δράσεων, κατά την έννοια του άρθρου 2 του κανονισμού (ΕΚ) αριθ. 58/2003, υπό τον όρο ότι τα εν λόγω προγράμματα ή δράσεις εμπίπτουν εντός των ορίων της κοινοτικής δράσης στον τομέα του διευρωπαϊκού δικτύου μεταφορών.
4. Η απόφαση της Επιτροπής για τη μεταβίβαση εξουσιών καθορίζει λεπτομερώς το σύνολο των καθηκόντων που ανατίθενται στον οργανισμό, αναπροσαρμόζεται δε ανάλογα με τα πρόσθετα καθήκοντα που ενδεχομένως ανατίθενται στον οργανισμό. Η απόφαση της Επιτροπής διαβιβάζεται, για ενημέρωση, στην επιτροπή εκτελεστικών οργανισμών.
Άρθρο 5
Οργανωτική δομή
1. Η διαχείριση του οργανισμού ασκείται από διευθύνουσα επιτροπή και από διευθυντή, που ορίζονται από την Επιτροπή.
2. Τα μέλη της διευθύνουσας επιτροπής ορίζονται για την περίοδο που προβλέπεται στο άρθρο 3.
3. Ο διευθυντής του οργανισμού ορίζεται για την περίοδο που προβλέπεται στο άρθρο 3.
Άρθρο 6
Επιχορήγηση
Ο οργανισμός λαμβάνει επιχορήγηση, η οποία εγγράφεται στον γενικό προϋπολογισμό των Ευρωπαϊκών Κοινοτήτων και προέρχεται από το συνολικό κονδύλιο της κοινοτικής δράσης στον τομέα του διευρωπαϊκού δικτύου μεταφορών και, εφόσον συντρέχει περίπτωση, άλλων κοινοτικών προγραμμάτων των οποίων η εκτέλεση ανατίθεται στον οργανισμό κατ' εφαρμογή του άρθρου 4 παράγραφος 3.
Άρθρο 7
Έλεγχος και απολογισμός εκτέλεσης
Ο οργανισμός υπόκειται στον έλεγχο της Επιτροπής και οφείλει να προβαίνει τακτικά σε απολογισμό της εκτέλεσης της κοινοτικής δράσης στον τομέα του διευρωπαϊκού δικτύου μεταφορών που του ανατίθεται, σύμφωνα με τους κανόνες και με τη συχνότητα που καθορίζονται στην πράξη μεταβίβασης καθηκόντων.
Άρθρο 8
Εκτέλεση του προϋπολογισμού λειτουργίας
Ο οργανισμός εκτελεί τον προϋπολογισμό λειτουργίας του σύμφωνα με τις διατάξεις του κανονισμού (ΕΚ) αριθ. 1653/2004 της Επιτροπής (4).
Βρυξέλλες, 26 Οκτωβρίου 2006.

Labels: 8
4
15